b"\n_START_ARTICLE_\nAsterix & Obelix 2: Mission Kleopatra\n_START_SECTION_\nHandling\n_START_PARAGRAPH_\nDa C\xc3\xa6sar er p\xc3\xa5 bes\xc3\xb8g hos Kleopatra og praler af Romerrigets storhed, lover Kleopatra, at hun p\xc3\xa5 blot tre m\xc3\xa5neder vil opf\xc3\xb8re et overd\xc3\xa5digt palads til ham \xe2\x80\x93 for derved at demonstrere, at \xc3\xa6gypterne stadig er et stort folk. Hun befaler den ellers travlt optagede arkitekt Linealis at st\xc3\xa5 for projektet. Vel vidende at han vil blive kastet for dronningens krokodiller, hvis ikke det lykkes ham, rejser han til Gallien for at bede sin fars gamle ven Miraculix om hj\xc3\xa6lp._NEWLINE_Ledsaget af Miraculix, Asterix og Obelix rejser Linealis tilbage til \xc3\x86gypten og forest\xc3\xa5r byggeriet, som er p\xc3\xa5begyndt af Linealis' skriver, Papiris. Ved hj\xc3\xa6lp af Miraculix' trylledrik, der giver arbejderne uovervindelige kr\xc3\xa6fter, skrider byggeriet fremad p\xc3\xa5 rekordtid. Men tiden er knap, og der er mange, der ikke \xc3\xb8nsker, at paladset skal blive f\xc3\xa6rdigt til tiden."